Louis-Ferdinand Céline (pseudonimo literario de Louis-Ferdinand Auguste Destouches), naixito de Courbevoie (Altos d'o Sena, Tercera Republica Francesa) o 27 de mayo de 1894 y muerto en Meudon (Altos d'o Sena, Francia) l'1 de chulio de 1961, estió un escritor y novelista francés. Ye uno d'os escritors franceses d'o sieglo XX mas conoixitos internacionalment, con un estilo propio prou elaborato que s'alazeta en o luengache parlato y en o emplego de l'argot. Antiparte, a suya figura gosa estar tamién polemica por o suyo antisemitismo y por a suya colaboración con a Francia de Vichèi y con o Tercer Reich alemán mientres a Segunda Guerra Mundial.